b'\n_START_ARTICLE_\nH\xc3\xa5rpisk\n_START_PARAGRAPH_\nH\xc3\xa5rpisk er en lang, tynn flette eller pisk av hodeh\xc3\xa5r som henger ned i nakken. Flettet h\xc3\xa5rpisk fra delvis barbert hode var p\xc3\xa5budt frisyre for alle menn under Qing-dynastiet i Kina fra 1645 til 1912. H\xc3\xa5rpisker var dessuten vanlig i den europeiske herremoten p\xc3\xa5 1700-tallet. Skikken oppstod som milit\xc3\xa6r Soldatenzopf blant pr\xc3\xb8yssiske soldater, men ble utbredt ogs\xc3\xa5 i den sivile moten, s\xc3\xa6rlig i form av piskeparykker, pudderparykker med langt, stramt bundet nakkeh\xc3\xa5r. Mange menn fortsatte med h\xc3\xa5rpisk i eget h\xc3\xa5r ogs\xc3\xa5 en tid etter at parykkene gikk ut av bruk mot slutten av \xc3\xa5rhundret.\n_START_SECTION_\nH\xc3\xa5rpisk andre steder\n_START_PARAGRAPH_\nH\xc3\xa5rpisk har ogs\xc3\xa5 v\xc3\xa6rt b\xc3\xa5ret av enkelte nordamerikanske indianere og indiske brahmaner, det vil si medlemmer av prestekasten der. _NEWLINE_En tynn nakkepisk i en ellers kortklipt frisyre har ogs\xc3\xa5 v\xc3\xa6rt vestlig ungdomsmote p\xc3\xa5 1980- og 1990-tallet, p\xc3\xa5 norsk ofte omtalt som \xc2\xabrottehale\xc2\xbb eller p\xc3\xa5 dansk grisehale (tilsvarende det engelske pigtail, som i britiskengelsk betyr \xc2\xabmusefletter\xc2\xbb p\xc3\xa5 siden av hodet og i amerikansk betyr \xc2\xabhestehale\xc2\xbb i nakken).\n_START_SECTION_\nLiknende frisyrer\n_START_PARAGRAPH_\nI mange land og kulturer har det v\xc3\xa6rt vanlig \xc3\xa5 samle langt kvinneh\xc3\xa5r i en eller flere fletter, som eventuelt ble satt opp ytterligere. En raskere m\xc3\xa5te \xc3\xa5 samle langt h\xc3\xa5r p\xc3\xa5 s\xc3\xa5 det ikke henger i veien, er \xc3\xa5 lage en hestehale i nakken eller p\xc3\xa5 bakhodet ved hjelp av en sl\xc3\xb8yfe, h\xc3\xa5rspenne eller h\xc3\xa5rstrikk. Slike hestehaler blir idag brukt av b\xc3\xa5de barn og voksne kvinner. Ogs\xc3\xa5 enkelte menn med langt h\xc3\xa5r kan ha hestehale i vestlig mote.\n_START_SECTION_\nNavn\n_START_PARAGRAPH_\nH\xc3\xa5rpisk blir kalt queue eller cue p\xc3\xa5 engelsk og fransk, et ord som ogs\xc3\xa5 kan skrives k\xc3\xb8 p\xc3\xa5 norsk og som er dannet av det latinske cauda som betyr \xc2\xabhale\xc2\xbb. H\xc3\xa5rpisk kunne tidligere ogs\xc3\xa5 kalles floke (floge p\xc3\xa5 dansk).'